לינדזי גרהאם

לינדזי אולין גרהאם (באנגלית: Lindsey Olin Graham, נולד ב-9 ביולי 1955) הוא פוליטיקאי אמריקאי, חבר המפלגה הרפובליקנית, המשמש כסנאטור הבכיר מדרום קרוליינה משנת 2003. החל מינואר 2023 מכהן כחבר בכיר (אנ') בוועדת המשפט של הסנאט, שבה כיהן כיושב ראש בשנים 2019–2021. לינדזי אולין גרהאם נולד בדרום קרוליינה. אימו נפטרה כשהיה בן 21 ואביו כ-15 חודשים לאחר מכן מהתקף לב. בעקבות זאת נאלץ לגדל את אחותו הקטנה, שהייתה בת 13 והוא בן 22. הוא בוגר האוניברסיטה של דרום קרוליינה בשנת 1977. קיבל תואר J.D מבית הספר למשפטים באוניברסיטה בשנת 1981. שירת בפרקליטות חיל האוויר האמריקאי בשנים 1982–1988. לאחר שחרורו המשיך לשרת בכוחות משמר הלאומי של חיל האוויר בקרוליינה הדרומית ובכוחות המילואים של חיל האוויר עד 2015. הוא השתחרר בדרגת קולונל, במהלך שירותו עוטר בכוכב הארד. עבד כעורך דין פרטי לפני שנבחר לבית הנבחרים של דרום קרוליינה בשנת 1992, שם כיהן קדנציה אחת משנת 1993 עד 1995. לאחר מכן כיהן בבית הנבחרים של ארצות הברית, כמייצג של מחוז בחירה מספר 3 בדרום קרוליינה בקונגרס משנת 1995 ועד 2003. גרהם מוביל מדיניות חוץ ניצית. הביע פעמים רבות תמיכה בממשלת ישראל. ידוע בנכונותו לשיתוף פעולה דו-מפלגתי עם הדמוקרטים בארצות הברית בנושאים כמו שינוי האקלים, רפורמה במס ורפורמת הגירה. הוא גם מבקר של תנועת מסיבת התה, בשאיפה למפלגה רפובליקנית רחבה יותר. ביוני 2015 הודיע על התמודדותו בבחירות המקדימות של המפלגה הרפובליקנית לקראת הבחירות לנשיאות ארצות הברית 2016. לאורך מסע הבחירות השתתף בארבעה מן העימותים המקדימים, והרבה לתקוף בחריפות את דונלד טראמפ. הוא פרש מהמירוץ ב-21 בדצמבר 2015. בשנת 2016, במהלך המשא ומתן בין ישראל וארצות הברית לגבי חבילת הסיוע הביטחוני לשנים הבאות, ניסה לקדם הצעה בקונגרס שתוסיף 3.4 מיליארד דולרים לסכום המתבקש. כמו כן ב-2024 במהלך מלחמת חרבות ברזל ביקר בישראל ואמר כי סעודיה אינה מתנגדת להשמדת חמאס, ותקף בחריפות את החלטת ממשל ביידן לעכב משלוחי נשק לישראל. בספטמבר 2022 הודיע על כוונתו לחוקק חוק נגד ביצוע הפלה מלאכותית לאחר השבוע ה-15 בכל מדינות ארצות הברית. באוגוסט 2024 הודיע על הנחת הצעת חוק שתראה באיראן אחראית לכל מתקפה באמצעות פרוקסי שלה (בפרט חזבאללה והחות'ים) נגד ארצות הברית וישראל ותאפשר תגובה צבאית נגדה. כמו כן הניח הצעת חוק שתסמיך את נשיא ארצות הברית להורות על תקיפה צבאית נגד איראן במידה ותגיע לסף השגת נשק גרעיני. בנאום שבו הודיע על הנחת הצעות חוק אלו, הביע תמיכה בישראל ובסיכולים הממוקדים שהרגו את פואד שוכר ואסמאעיל הנייה. גרהאם הוא רווק וללא ילדים, כיוון שלדבריו "לא מצא זמן למצוא את האישה הנכונה, או שהאישה הנכונה הייתה חכמה מספיק לא למצוא לי זמן". מדיה וקבצים בנושא לינדזי גרהאם בוויקישיתוף אתר האינטרנט הרשמי של לינדזי גרהאם (באנגלית) אתר האינטרנט הרשמי של לינדזי גרהאם (באנגלית) לינדזי גרהאם, ברשת החברתית פייסבוק לינדזי גרהאם, ברשת החברתית אקס (טוויטר) לינדזי גרהאם, ברשת החברתית אינסטגרם לינדזי גרהאם, סרטונים בערוץ היוטיוב לינדזי גרהאם, באתר אנציקלופדיה בריטניקה (באנגלית) לינדזי גרהאם, באתר המדריך הביוגרפי של הקונגרס של ארצות הברית (באנגלית) לינדזי גראהם, 8 עקרונות לבלימת הפצצה, באתר ישראל היום, 29 במאי 2015 מיכאל טוכפלד, ‏"מקווה שבאירופה ייקחו את הנשיא ברצינות רבה", בעיתון מקור ראשון, 8 במאי 2018 בעת ביקורו ברמת הגולן, סנאטור גרהאם מצהיר שיתאמץ לקדם הכרה אמריקנית בריבונות הישראלית בגולן, סרטון באתר יוטיוב Lindsey Graham Announces Presidential Bid, The New York Times, 1 June 2015 רויטרס, ‏הרפובליקנים לא מוותרים: יציגו חוק שיאפשר לקונגרס להגדיל את הסיוע לישראל, באתר מעריב אונליין, 21 בספטמבר 2016 ynet, בכיר בקונגרס: "נתניהו משך את השטיח תחת רגלינו", באתר ynet, 17 בספטמבר 2016 אבו עלי אקספרס, סעודיה אינה מתנגדת להשמדת חמאס, באתר טלגרם ציפורה סימן טוב, הסנאטור תוקף את אוסטין: "תן לישראל את מה שהיא צריכה למלחמה", באתר ערוץ 14 Republican senator Lindsey Graham set to propose national abortion ban, The Guardian, ‏13 September 2022 (באנגלית) 'Israel Is Right To Hit The Leaders And Masterminds Of Terrorism': Graham Reacts To Haniyeh Death, סרטון בערוץ "Forbes Breaking News", באתר יוטיוב (אורך: 08:02). Draper, Robert (2010-07-01). "Lindsey Graham, This Year's Maverick". The New York Times (באנגלית אמריקאית). ISSN 0362-4331. נבדק ב-2024-03-03.